Predkladacia správa

Materiál je predkladaný na rokovanie vlády SR v súlade s § 30 zákona Národnej rady Slovenskej republiky č. 164/1996 Z.z o dráhach a o zmene zákona č.455/1991 Zb. o živnostenskom podnikaní (živnostenský zákon) v znení neskorších predpisov. Návrh sa predkladá na základe požiadavky štátu zabezpečiť dopravnú obslužnosť územia železničnou osobnou dopravou, ktorá je realizovaná ako výkon vo verejnom záujme. Výkony vo verejnom záujme sú v prípade železničnej osobnej dopravy charakterizované dodaním relevantného rozsahu vlakovej dopravy k zabezpečeniu dopravnej obslužnosti a prepravy cestujúcich za štátom určované ceny, ktoré nie sú priemetom ekonomických cien.
Oproti predchádzajúcim rokom zmluva bližšie definuje objednávané výkony (technologické jazdy súpravových a rušňových vlakov), práva a povinnosti objednávateľa a dodávateľa, spolupodieľanie sa štátu a Železničnej spoločnosti, a.s. na rizikách vyplývajúcich z tržieb a nákladov, iným spôsobom sa definuje kvalitu objednávaných služieb spolu so sankčnými postihmi. 
Návrh zmluvy o výkonoch vo verejnom záujme na rok 2002 vychádza z objednávky výkonov v železničnej osobnej doprave v nezmenenom rozsahu vlakových kilometrov oproti roku 2001. Štát si objednáva 34 mil. vlakových kilometrov v kategórii vlakov Ex, R, Zr, Os, Sv. K uvedenému objemu prináležia naviac aj technilogické výkony rušňových vlakov v objeme cca 1 mil. vlakových kilometrov. Súčasťou tejto spoločenskej objednávky nie sú výkony vlakov kategórie IC a EC, ktoré Železničná spoločnosť, a.s. zabezpečuje v rámci svojich vlastných obchodných aktivít.
Objednávaným výkonom zodpovedajú ekonomicky oprávnené náklady (EON) v objeme 
7 208 mil. Sk. Pri kalkulácii sa vychádzalo zo základnej stratégie zostavy podnikateľského plánu Železničnej spoločnosti, a.s. 2002, objednávaných výkonov, známych cien a sadzieb. 
Trakčné palivo: Náklady na rok 2002 zohľadňujú úpravu cien nafty platnú od 1.1.2002, t.j. zvýšenie ceny o spotrebnú daň 3,50 Sk/1 l a zodpovedajú vozebným výkonom plánovaným na r. 2002 a mernej spotrebe jednotlivých trakcií plánovanej za rok 2001. 
Trakčná el. energia: Náklady na rok 2002 zohľadňujú dopravné výkony plánované na r. 2002, plánované normy spotreby za jednosmernú a striedavú trakciu a priemernú cenu za 1 kWh trakčnej el. energie (maximálna sadzba B – 2,63 Sk/kWh). 
Priamy materiál: Spotreba materiálu je kalkulovaná vo výške plánovaných nákladov r. 2001.
Priame mzdy: Náklady na rok 2002 zohľadňujú plán vývoja zamestnanosti (uvažuje aj aj so znižovaním zamestnancov o 1548), priemernú mzdu a kolektívnu zmluvu. Dochádza k navŕšeniu objemu nákladov na priame mzdy za rok 2002, a s tým súvisiace zákonné poistenie (odvody - 38 % z objemu miezd), ktoré oproti EON roku 2001 predstavuje 1 %.
Priame odpisy: Konečná výška odpisov bude stanovená vo väzbe na objem preceneného majetku, ktorý ešte vloží do Železničnej spoločnosti, a.s. MDPT SR po ukončení auditu. Je predpoklad, že hodnote odpisov sa zvýši.
Priame opravy a údržba: Podľa technických noriem posudzovaných aj medzinárodným auditom k EON za predchádzajúce obdobia sa konštatuje potreba cca 1,7 mld. Sk ročne na opravy a údržbu koľajových vozidiel. Vzhľadom na možnosti rozpočtu návrh, zmluvy pre rok 2002 je v tejto položke výrazne reštriktívny.
Cestovné: Pri kalkulácii cestovného sa vychádza z očakávaného vývoja cestovných náhrad vyplývajúcich  z vyhlášok MPSV.
Použitie železničnej dopravnej cesty (ŽDC): Náklady na rok 2002 sú kalkulované podľa v súčasnosti platných cien za použitie ŽDC (naposledy upravené cenovým výmerom MF R-7/99 z 1.7.1999). 
Ostatné priame náklady: Vzhľadom na možnosti rozpočtu je návrh zmluvy pre rok 2002 v tejto položke výrazne reštriktívny. Ide zväčša o nakupované služby pre osobnú dopravu (napr. čistiace a reštauračné služby vo vlaku, školenia pre zamestnancov vyplývajúce z prevádzkových predpisov)
Réžie: V kalkulácii režijných nákladov je výrazný medziročný pokles (oproti roku 2001 je prevádzková réžia nižšia o 25%, správna réžia o 24%. Správna réžia obsahuje aj celopodnikové náklady. Z pohľadu ich vývoja budú zásadné najmä úhrady za služby zdravotníctva, výkony služieb informatiky, ako aj ďalších služieb od ŽSR financovaných centrálne.
Finančné náklady: predstavujú podiel nákladov na úvery pripadajúci na osobnú dopravu. Sú v nich zakalkulované aj náklady súvisiace s obstaraním zdrojov na prefinancovanie nekrytej straty.
Tržby sú kvantifikované v objeme 2 mld Sk. V roku 2002 sa neuvažuje so zmenami v oblasti regulovaného cestovného. 
Rozdelenie Železníc SR na dve spoločnosti od 01. januára 2002 vytvára väčší tlak aj na štát vo vzťahu k zabezpečeniu financovania výkonov vo verejnom záujme. Nie je možné posúvať finančné záväzky vyplývajúce z dodaných výkonov železničnej osobnej dopravy odsúvať na nasledujúce, bližšie neurčené obdobia, čo je aj v protiklade s európskou legislatívou. Návrh zákona o štátnom rozpočte na rok 2002 definoval dotáciu na financovanie výkonov vo verejnom záujme v objeme 1 842 716 tis. Sk, z ktorých 1 037 449 tis. Sk bolo v kapitole MDPT SR určených na krytie straty z výkonov železničnej osobnej dopravy. Z realizácie objednávky štátu vyplýva štátom nekrytá strata v objeme 4 165 mil. Sk, ktorú zmluva navrhuje alternatívne financovať ešte v roku 2002 úverom, ku ktorému bude požiadané o zabezpečenie štátnou zárukou. Zdroje na prefinancovanie plánovanej straty na rok 2002 získané formou úveru budú nárokované v štátnom rozpočte na rok 2003. V súlade s navrhovaným spôsobom prefinancovania tejto straty MDPT SR predloží na rokovanie vlády SR návrh na poskytnutie štátnej záruky za úver pre ŽSR.
Pri štruktúrovaní rozsahu vlakových kilometrov boli dodefinované do zmluvy aj technologické vlaky – rušňové vlaky (nevyhnutné jazdy hnacích vozidiel z miesta ukončenia jazdy vlaku do miesta technologického ošetrenia, vyzbrojenia, revíznej opravy a opačne) v objeme 963 tis. vlkm. Z nákladového hľadiska zaťažia v položke použitie železničnej dopravnej cesty osobnú dopravu v sume 292 mil. Sk. ŽSR faktúrujú za výkony týchto vlakov v súlade so schváleným cenovým výmerom MF SR č. R-7/1999 podľa cenníka pre nákladnú dopravu. Vzhľadom k uvedenému bude potrebné vyvolať rokovanie s MF SR na úpravu tohoto cenníka (pri účtovaní podľa cenníka pre osobnú dopravu sú náklady len v úrovni cca 41 mil. Sk).
Charakter materiálu nevyvoláva žiadne obmedzenia vo vzťahu k sprístupneniu.